Jón Þór Ólafsson, þingmaður Pírata og formaður stjórnskipunar- og eftirlitsnefndar Alþingis, ætlar ekki að gefa kost á sér í næstu alþingiskosningum. Jón Þór hefur setið á þingi fyrir Pírata frá 2013, og er nú áttundi þingmaður Suðvesturkjördæmis. Hann kveðst hafa unnið að því að tryggja sjálfbærni flokksins, og því markmiði sé náð.
Starfsfólkið okkar er fáránlega fært, grasrótin er mjög öflug, þingflokkurinn hefur aldrei verið samstilltari og þau sem ætla að halda áfram eru mjög fær í því að mynda málefnalega samstöðu. Við erum með gott fylgi í samfélaginu. Þannig að nú sýnist mér Píratarnir orðnir mjög sjálfbærir, þannig að nú færi ég mig úr framlínunni og í friðinn fyrir utan þingið.
Þú hefur áður hætt á þingi og þá fórstu í malbikið, eins og frægt er orðið. Hvað ætlarðu að taka þér fyrir hendur núna?
Meðal annars malbikið. Ég hef gert það á hverju ári, eða á hverju sumri, þetta er sumarstarf sem ég er búinn að vera í í 23 ár. Ég gat ekki réttlætt að fara í malbikið í sumar út af Covid-atvinnuleysinu, en þegar ég hætti á þingi heldur malbikið áfram. Það er friður í malbikinu.
Jón Þór Ólafsson, þingmaður Pírata og formaður stjórnskipunar- og eftirlitsnefndar Alþingis, ætlar ekki að gefa kost á sér í næstu alþingiskosningum. Hann kveðst hafa náð því markmiði að tryggja sjálfbærni Pírata, og ætlar aftur í malbikið.